S-320/2019

Mál þetta, sem þingfest var og dómtekið fimmtudaginn 22. ágúst sl., er höfðað með ákæru lögreglustjórans á Suðurlandi þann 8. júlí sl., á hendur B-kk-þgf E-kk-þgf S-kk-þgf, fyrir umferðarlagabrot með því að hafa, aðfaranótt laugardagsins 4. maí 2019, ekið bifreiðinni […] sviptur ökurétti og undir áhrifum áfengis (vínandamagn í blóði 1,11‰) um Suðurlandsveg við Hveragerði.

Teljast brot ákærða varða við 1. mgr., sbr. 2. mgr. 45. gr. og 1. mgr. 48. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar.

Ákærði mætti við þingfestingu málsins ásamt skipuðum verjanda sínum, K-kk-þgf S-kk-þgf lögmanni. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði, dagsettu 8. júlí 2019, á ákærði nokkurn sakaferil að baki sem nær aftur til ársins 2000, fyrst og fremst vegna umferðarlagabrota. Með dómi Héraðsdóms Reykjaness hinn 6. október 2011 var ákærða gert að sæta fangelsi í 4 mánuði meðal annars fyrir akstur sviptur ökurétti. Þá var ákærða gert að sæta fangelsi í 4 mánuði með dómi Héraðsdóms Reykjavíkur hinn 12. mars 2014 meðal annars fyrir ölvunarakstur og akstur sviptur ökurétti. Þann 26. júní 2014 var ákærði dæmdur til að sæta fangelsi í 30 daga meðal annars fyrir ölvunarakstur og akstur sviptur ökurétti. Þá var ákærði einnig sviptur ökurétti ævilangt. Þann 17. september 2014 var ákærði dæmdur til að sæta fangelsi í 60 daga fyrir að aka undir áhrifum áfengis og/eða ávana og fíkniefna og akstur sviptur ökurétti. Var þar um að ræða hegningarauka við fyrrgreindan dóm frá 26. júní 2014. Þann 13. janúar 2016 var ákærði dæmdur til að sæta fangelsi í 8 mánuði meðal annars fyrir ölvunarakstur og akstur sviptur ökurétti. Þá var ákærði einnig sviptur ökurétti ævilangt. Þá var ákærði þann 7. september 2016 dæmdur til að sæta fangelsi í 45 daga fyrir akstur undir áhrifum ávana og fíkniefna. Var þar um að ræða hegningarauka við fyrrgreindan dóm frá 13. janúar 2016. Sakaferill ákærða hefur að öðru leyti ekki áhrif á refsingu í máli þessu. Samkvæmt framangreindu telst ákærði nú hafa gerst sekur í fimmta sinn fyrir akstur sviptur ökurétti og í fjórða sinn fyrir akstur undir áhrifum áfengis og/eða ávana og fíkniefna.

Refsing ákærða er hæfilega ákveðin fangelsi í 5 mánuði. Með vísan til dómvenju þykja ekki efni til að skilorðsbinda refsinguna.

Með vísan til 235. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 43.153 kr., ásamt málsvarnarþóknun skipaðs verjanda síns, K-kk-ef S-kk-ef lögmanns, 201.000 kr. að teknu tilliti til virðisaukaskatts, ásamt ferðakostnaði verjanda, 13.200 kr.

Með vísan til 101. og 102. gr. umferðarlaga nr. 50/1987, með síðari breytingum, ber að árétta ævilanga sviptingu ökuréttar ákærða.

Í-kvk-nf E-kvk-nf G-kvk-nf, löglærður aðstoðarmaður dómara, kveður upp dóm þennan.

D Ó M S O R Ð :

Ákærði, B-kk-nf Ö-kk-nf S-kk-nf, sæti fangelsi í fimm mánuði.

Ákærði greiði allan sakarkostnað, samtals 257.353 krónur, þar af þóknun skipaðs verjanda síns, K-kk-ef S-kk-ef lögmanns, 201.000 krónur, að teknu tilliti til virðisaukaskatts, ásamt ferðakostnaði verjanda, 13.200 krónur og 43.153 krónur í annan sakarkostnað.

Áréttuð er ævilöng svipting ökuréttar ákærða.

Í-kvk-nf E-kvk-nf G-kvk-nf.